भारत में रचित साहित्य की एक खास विशिष्टता रही कि उसमें ‘अन्य’ को भी उतना ही महत्त्व दिया गया है, जितना मनुष्य को। ‘अन्य’ से अभिप्राय मनुष्येतर जगत से है, जिसके अंतर्गत पृथ्वी और उस पर विद्यमान पशु-पक्षी, पेड़-पौधे, पर्वत, नदियां, समुद्र आदि सभी शामिल हैं। कहीं-कहीं तो हमारे प्राचीन साहित्य में मनुष्येतर प्राणियों को मनुष्य से भी अधिक महत्त्व दिया गया है। उल्लेखनीय है कि हमारे आदि कवि के रूप में विख्यात वाल्मीकि ने ‘मा निषाद प्रतिष्ठाम्…’ श्लोक की जो रचना की, वह मिथुनरत क्रौंच पक्षी के एक व्याध, जो मनुष्य ही था, द्वारा मारे जाने पर शोकातुर होकर की थी। कहा जाता है कि उस व्याध की क्रूरता ने वाल्मीकि के अंदर ऐसा शोक पैदा किया, जो आदि श्लोक के रूप में उसे शाप देने के लिए उनके अंत:करण से फूट पड़ा।